Davel skitter weer met haar 'diamante' op verhoog | Netwerk24
Deur Elretha Britz 24 Januarie 2020 07:00
Dit het Davel telkens in haar suksesvolle vertoning "Diamonds are forever" bewys wat sy in Februarie gaan herhaal wanneer sy ten bate van die welwillendheidsprogram Link2Grow in die Hugo Lambrechts-ouditorium in Parow optree.
Treffers soos "And I Love You So", "Kiss Me, Honey, Honey", "Diamonds are For­ever" en "Never, Never, Never", deur Jaconell Mouton verwerk en met haar voor die klavier, behoort enige luisteraar met nostalgie te vul of bloot met 'n verwondering van die gawe van mooi sang.
Bassey, 'n Wallieser van geboorte, het al op skool 'n stem gehad wat niemand kon ignoreer nie. In die koorperiode is sy in die gang laat staan omdat sy die res van die koor doodgesing het.
Nadat 'n impresario haar talent raakgesien en 'n platekontrak gereël het, is haar eerste treffer, "The Banana Boat Song", opgeneem. Nog treffers het gevolg en ses dekades lank het sy boaan trefferlyste geboer. In 1977 het sy die Brit-prys vir die beste Britse vrouesolosanger oor 25 jaar gekry en in 2000 die titel Dame van die Orde van die Britse Ryk.
Die liedere wat haar stem verder verewig het, is dié vir die James Bond-flieks Goldfinger, Diamonds Are Forever en Moonraker.
Davel se ster het in 1997 die eerste keer geskyn toe sy die ATKV-Crescendo-kompetisie gewen het. Daarna het sy haar by die gewilde a cappella-groep Cutt Glas aangesluit en in 2003 op 'n sololoopbaan besluit, waarmee sy steeds sukses behaal.
Haar liedjies, waarvan sy die meeste self skryf, is in nege albums en 'n DVD opgeneem. Die bekendste teaterproduksie waarin sy opgetree het, is sekerlik die onvergeetlike Afri-Frans.
Nog "diamante" in haar program is "Where Do I Begin", "How Do You Keep the Music Playing?" en "I Am What I Am".